คิม พย็อง-อิล

คิม พย็อง-อิล (เกิด 10 สิงหาคม ค.ศ. 1954) เป็นน้องชายต่างมารดาของคิม จ็อง-อิล ผู้นำผู้ล่วงลับของเกาหลีเหนือ และเป็นบุตรชายเพียงคนเดียวที่ยังมีชีวิตอยู่ของคิม อิล-ซ็อง อดีตผู้นำและประธานาธิบดีเกาหลีเหนือ เขาทำงานเป็นนักการทูตและอาศัยอยู่ในต่างประเทศระหว่าง ค.ศ. 1979 ถึง 2019 โดยดำรงตำแหน่งทางทูตต่าง ๆ เช่น เอกอัครราชทูตเกาหลีเหนือประจำประเทศฮังการี, บัลแกเรีย, ฟินแลนด์, โปแลนด์ และสาธารณรัฐเช็ก
ภูมิหลังครอบครัวและชีวิตช่วงต้น.
คิมเป็นบุตรชายของคิม อิล-ซ็องและคิม ซ็อง-แอ อดีตเลขานุการของคิม อิล-ซ็อง คิมมีน้องชายหนึ่งคนชื่อย็อง-อิลและพี่สาวต่างมารดาหนึ่งคนชื่อกย็อง-ฮี ซึ่งต่อมาได้แต่งงานกับชัง ซ็อง-แท็ก เจ้าหน้าที่ระดับสูง เขาได้รับการตั้งชื่อตามบุตรชายอีกคนที่มีชื่อเดียวกัน ซึ่งเกิดที่วยัตสโคเยใน ค.ศ. 1944 บุตรชายคนนั้น หรือที่รู้จักในชื่อชูรา คิม กล่าวกันว่าจมน้ำเสียชีวิตในเปียงยางใน ค.ศ. 1947 เขาจบการศึกษาจากมหาวิทยาลัยคิม อิล-ซ็อง โดยมีวิชาเอกคือเศรษฐศาสตร์ และต่อมาเข้าศึกษาที่มหาวิทยาลัยการทหารคิม อิล-ซ็อง ซึ่งหลังจากนั้นเขาได้รับแต่งตั้งเป็นผู้บังคับกองพัน
ความขัดแย้งของคิม พย็อง-อิลกับคิม จ็อง-อิล ผู้เป็นพี่ชายต่างมารดา ย้อนกลับไปในทศวรรษ 1970 ในตอนนั้น คิม พย็อง-อิลเป็นที่รู้จักในฐานะนักรักเจ้าสำราญที่จัดงานปาร์ตีสุดเหวี่ยง บางครั้งผู้เข้าร่วมงานปาร์ตีเหล่านี้จะตะโกนว่า "คิม พย็อง-อิลจงเจริญ!" คิม จ็อง-อิลทราบว่าสิ่งนี้อาจถูกมองว่าเป็นภัยคุกคามต่อลัทธิบูชาบุคคลที่ล้อมรอบคิม อิล-ซ็อง ผู้เป็นบิดาของพวกเขา และรายงานเรื่องนี้ คิม อิล-ซ็องได้ยินเรื่องนี้ก็โกรธจัด และด้วยเหตุนี้คิม พย็อง-อิลจึงหมดความโปรดปรานจากบิดาขณะที่คิม จ็อง-อิลเสริมสร้างสถานะของตนเองให้แข็งแกร่งขึ้น
คิม พย็อง-อิลแต่งงานกับคิม ซุน-กึม หญิงที่มีความสัมพันธ์ทางครอบครัวกับกระทรวงความมั่นคงสาธารณะ ใน ค.ศ. 1982 พวกเขามีบุตรชื่อคิม อิน-กัง และบุตรีชื่อคิม อึน-ซง
อาชีพนักการทูต.
ใน ค.ศ. 1979 คิมเริ่มปฏิบัติภารกิจทางทูตในหลายประเทศในยุโรปเพื่อป้องกันไม่ให้เขามีอิทธิพลทางการเมืองในประเทศบ้านเกิด การมอบหมายงานในต่างประเทศครั้งแรกของเขาคือในสหพันธ์สาธารณรัฐสังคมนิยมยูโกสลาเวีย เขาได้รับการเลื่อนตำแหน่งเป็นเอกอัครราชทูตประจำสาธารณรัฐประชาชนฮังการีใน ค.ศ. 1988 แต่ถูกย้ายไปสาธารณรัฐประชาชนบัลแกเรียเพื่อตอบสนองต่อการเปิดความสัมพันธ์ทางการทูตของฮังการีกับเกาหลีใต้ใน ค.ศ. 1989 ตามมาด้วยการประจำในฟินแลนด์
ใน ค.ศ. 1998 หลังเกาหลีเหนือปิดสถานทูตในฟินแลนด์เพื่อประหยัดเงินและป้องกันการแปรพักตร์ คิมถูกส่งไปประจำที่โปแลนด์ ในตอนแรก มีการคาดการณ์ว่าตำแหน่งเอกอัครราชทูตของเขาอยู่ในภาวะไม่แน่นอน เนื่องจากเก้าเดือนหลังเขาเข้ารับตำแหน่ง เขายังไม่ได้ยื่นอักษรสาสน์ตราตั้งต่อประธานาธิบดีโปแลนด์อย่างเป็นทางการ อย่างไรก็ตาม เขายังคงดำรงตำแหน่งเอกอัครราชทูตในโปแลนด์ และบุตรีของเขา คิม อึน-ซง และบุตรของเขา คิม อิน-กัง ได้เข้าศึกษาต่อในมหาวิทยาลัยในโปแลนด์ เขาเป็นบุคคลที่พบเห็นได้ยากในชุมชนนักการทูตของวอร์ซอ โดยปรากฏตัวในงานที่จัดโดยสถานทูตแอลจีเรีย รัสเซีย และซีเรียเป็นครั้งคราวเท่านั้น
ใน ค.ศ. 2015 เขาถูกย้ายไปประจำสาธารณรัฐเช็ก ต่อมาเขาเดินทางกลับเกาหลีเหนือในเดือนพฤศจิกายน ค.ศ. 2019 หลังลงจากตำแหน่งเอกอัครราชทูตเกาหลีเหนือประจำสาธารณรัฐเช็ก ในเดือนมกราคม ค.ศ. 2020 จู ว็อน-ชอล อดีตอธิบดีกรมยุโรปที่สอง กระทรวงการต่างประเทศเกาหลีเหนือ (MFA) ได้รับแต่งตั้งให้ดำรงตำแหน่งเอกอัครราชทูตเกาหลีเหนือประจำสาธารณรัฐเช็กแทน
ความสัมพันธ์กับเปียงยาง.
มีรายงานว่าคิม พย็อง-อิลยังคงถูกมองว่าเป็นภัยคุกคามต่อรัฐบาลเกาหลีเหนือด้วยรูปลักษณ์ที่คล้ายคลึงกับคิม อิล-ซ็อง ผู้เป็นบิดา มีรายงานว่าเขาถูกจับตาดูโดยหน่วยข่าวกรองทั้งเกาหลีเหนือและใต้ อย่างไรก็ตาม เขาเก็บตัวเงียบ ต่างจากคิม จ็อง-นัม หลานชายต่างมารดาของเขา ที่ให้สัมภาษณ์กับสื่อญี่ปุ่นบ่อยครั้ง ก่อนจะถูกลอบสังหารในกัวลาลัมเปอร์ใน ค.ศ. 2017
ในเดือนกรกฎาคม ค.ศ. 2011 สื่อเกาหลีใต้รายงานว่าคิม พย็อง-อิลกลับมาเยือนเปียงยางแล้ว แหล่งข่าวบางแห่งอ้างว่าเขาถูกกักบริเวณในบ้านตั้งแต่เดือนพฤษภาคม แม้แหล่งข่าวอื่น ๆ จะคาดเดาว่าเขาเพียงแค่มาเยี่ยมมารดาที่กำลังป่วยหนัก คิม ซ็อง-แอ หรือเตรียมตัวเข้าร่วมพิธีรำลึกครบรอบการเสียชีวิตของบิดา
ในเดือนธันวาคม ค.ศ. 2011 เจ้าหน้าที่เกาหลีใต้กล่าวว่าคิม พย็อง-อิลอยู่ในประเทศโปแลนด์และจะไม่เข้าร่วมพิธีศพของคิม จ็อง-อิล คิม พย็อง-อิลและคิม ซ็อง-แอเข้าร่วมพิธีศพของคิม อิล-ซ็องใน ค.ศ. 1994 แต่การออกอากาศทางโทรทัศน์ของเกาหลีเหนือได้ลบภาพของพวกเขาออก
ในเดือนมิถุนายน ค.ศ. 2019 คิม พย็อง-อิลเดินทางเยือนเกาหลีเหนือด้วยเหตุผลทางการแพทย์ที่รายงานไว้ ในเดือนพฤศจิกายน ค.ศ. 2019 คิม พย็อง-อิลกลับสู่เกาหลีเหนือหลังเกษียณจากอาชีพนักการทูตต่างประเทศที่ยาวนาน เขาไม่ได้อาศัยอยู่ในเปียงยางหรือส่วนอื่น ๆ ของประเทศบ้านเกิดเลยตั้งแต่ ค.ศ. 1979 ด้วยเหตุนี้ การกลับมาเกาหลีเหนือของเขาหลังการเกษียณในฐานะนักการทูตต่างประเทศจึงเป็นการกลับมาพำนักในเกาหลีเหนือเป็นครั้งแรกในรอบ 40 ปี